ທ່ານ ມິດ ຣອມນີ ທີ່ເຄີຍຕິຕຽນ ທ່ານທຣຳ ກ່າວຍ້ອງຍໍທ່ານ
ຫລັງຈາກ ຮັບປະທານອາຫານຄ່ຳ ຮ່ວມກັບ ປະທານາທິບໍດີ ທີ່ຖືກເລືອກໃໝ່ແລ້ວ ທ່ານ ຣອມນີ ກ່າວວ່າ ທ່ານຫວັງວ່າ ທ່ານທຣຳສາມາດນຳພາ ສະຫະລັດ ໄປສູ່ອະນາຄົດ ທີ່ດີກວ່າເກົ່າ.
ຄັ້ງນຶ່ງ ເຄີຍເປັນຜູ້ຕ້ອງຕິທີ່ແຂງຂັນທີ່ສຸດ ອະດີດຜູ້ປົກຄອງລັດ Massachusetts ທ່ານ Mitt Romney ໄດ້ກ່າວຍົກຍ້ອງທ່ານ Donald Trump ປະທານາທິບໍດີທີ່ໄດ້ຮັບເລືອກ ໃໝ່ ຫຼັງຈາກບຸກຄົນທັງສອງ ໄດ້ຮັບປະທານອາຫານແລງນຳກັນ ໃນຄ່ຳຄືນວານນີ້ ໂດຍເອີ້ນການສົນທະນາຂອງພວກທ່ານວ່າ “ໃຫ້ຄວາມຮູ້ ໜ້າສົນໃຈ ແລະກໍຖືກໃຈ ” ການໃຫ້ຄວາມເຫັນນີ້ມີຂຶ້ນເກົ້າເດືອນ ຫລັງຈາກທ່ານ Romney ໄດ້ກ່າວຄຳປາໄສໂຈມ ຕີຢ່າງໜັກ ເພື່ອສະໜັບສະໜຸນ ຄູ່ແຂ່ງຂອງທ່ານ Trump ທີ່ຍັງເຫລືອຢູ່ ເພື່ອໃຫ້ໄດ້ຮັບການສະເໜີຊື່ແຕ່ງຕັ້ງຂອງພັກຣີພັບບລີກັນ ໃນເດືອນມີນາທ່ານ Romney ກ່າວວ່າ “ຖ້າທ່ານ Trump ຫາກປະກາດໃຊ້ ແຜນການເສດຖະກິດຂອງທ່ານ ສະຫະລັດ ຈະປະເຊີນກັບສະພາບເສດຖະກິດຖົດຖອຍທີ່ແກ່ຍາວ ແລະ ກ່ຽວກັບນະໂຍບາຍການຕ່າງປະເທດນັ້ນ ທ່ານ Trump ແມ່ນບໍ່ສະຫລາດເລີຍ ” ແຕ່ໃນວັນອັງຄານວານນີ້ ທ່ານ Romney ຊຶ່ງເປັນນຶ່ງໃນບັນດາຜູ້ທີ່ໄດ້ຮັບການພິຈາລະນາທີ່ຈະເຂົ້າກຳຕຳແໜ່ງເປັນລັດຖະມົນຕີການຕ່າງປະເທດເວລາທ່ານ Trump ເຂົ້າຮັບໜ້າທີ່ ໃນເດືອນມັງກອນນັ້ນ ທ່ານ Romney ກ່າວວ່າ ທ່ານມີຄວາມປະທັບໃຈຕໍ່ຄະນະໂອນອຳນາດຂອງທ່ານ Trump ແລະການເລືອກເອົາ ຄະນະລັດຖະບານຂອງທ່ານ ມາຈົນຮອດປັດຈຸບັນນີ້ ທ່ານ Romney ທີ່ເສຍໄຊໃນການເລືອກຕັ້ງປະທານາທິບໍດີ ໃນປີ 2012 ໃຫ້ແກ່ທ່ານບາຣັກ ໂອບາມານັ້ນຍັງໄດ້ກ່າວຢ້ຳ ໃນອັນທີ່ທ່ານເອີ້ນວ່າ “ມີເນື້ອໄນຂອງການຮວມເອົາທຸກພັກຝ່າຍ ແລະນຳເອົາຜູ້ຄົນມາເຂົ້າກັນ ” ທ່ານ Romney ກ່າວຕໍ່ພວກນັກຂ່າວວ່າ “ຂ້າພະເຈົ້າຄິດວ່າ ທ່ານຄົງຈະເຫັນອາເມຣິກາຍັງສືບຕໍ່ເປັນຜູ້ນຳພາໂລກໃນສັດຕະວັດນີ້ ແລະສິ່ງທີ່ຂ້າພະເຈົ້າໄດ້ເຫັນ ໂດຍຜ່ານການສົນທະນາເຫຼົ່ານີ້ ທີ່ຂ້າພະເຈົ້າໄດ້ມີກັບປະທານາທິບໍດີທີ່ໄດ້ຮັບເລືອກໃໝ່ ທ່ານ Trump ພ້ອມໆກັບສິ່ງທີ່ຂ້າພະເຈົ້າໄດ້ເຫັນໃນຄຳປາໄສຂອງທ່ານໃນຄ່ຳຄືນຂອງການໄດ້ຮັບໄຊ ຊະນະ ຕະຫຼອດທັງພວກທີ່ທ່ານໄດ້ເລືອກເອົາ ໃນຄະນະໂອນອຳນາດຂອງທ່ານ ສິ່ງເຫຼົ່າ ນັ້ນທັງໝົດຮວມກັນແລ້ວ ເຮັດໃຫ້ຂ້າພະເຈົ້າມີຄວາມຫວັງເພີ້ມຂຶ້ນວ່າ ປະທານາທິບໍດີທີ່ໄດ້ຮັບເລືອກໃໝ່ ທ່ານ Trump ເປັນບຸກຄົນຜູ້ທີ່ສາມາດນຳພາພວກເຮົາໄປສູ່ອະນາຄົດ ທີ່ດີກວ່າເກົ່າ ” ລັດຖະມົນຕີການຕ່າງປະເທດເປັນນຶ່ງໃນຕຳແໜ່ງທີ່ສຳຄັນສຸດ ທີ່ທ່ານ Trump ຍັງບໍ່ທັນປະກາດການແຕ່ງຕັ້ງເທື່ອ ນອກຈາກທ່ານ Romney ແລ້ວ ບຸກຄົນອື່ນໆທີ່ກຳລັງໄດ້ຮັບການພິຈາລະນາ ກໍມີຮວມທັງ ອະດີດເຈົ້າຄອງນະຄອນນິວຢອກ ທ່ານ Rudy Giuliani, ສະມາຊິກສະພາສູງຈາກລັດເທັນເນັສຊີ ທ່ານ Bob Corker ແລະນາຍພົນເບ້ຍບຳນານ David Petraeus ຊຶ່ງຄັ້ງນຶ່ງເຄີຍເປັນຫົວໜ້າອົງການສືບລັບຊິໄອເອ ໃນຕອນເຊົ້າ ຂອງວັນອັງຄານວານນີ້ ທ່ານ Trump ຍັງໄດ້ເລືອກເອົາສະມາຊິກສະພາ ຕ່ຳຈາກລັດຈໍເຈຍທ່ານ Tom Price ເປັນລັດຖະມົນຕີກະຊວງສາທາລະນະສຸກແລະບໍລິການມະນຸດ ແລະເປັນຜູ້ນຳພາໃນການດຳເນີນຄວາມພະຍາຍາມຂອງລັດຖະບານທີ່ ຈະຍົກເລີກ ແລະທົດແທນກົດໝາຍຮັກສາສຸຂະພາບທີ່ເປັນລາຍເຊັນຂອງທ່ານໂອບາມານັ້ນ